14 ຄົນເສຍຊີວິດ ໃນການໂຈມຕີຂອງເນໂຕ້
ອັຟການີສຖານກ່າວວ່າ ການໂຈມຕີທາງອາກາດ ຂອງກຸ່ມເນໂຕ້ ໄດ້ສັງຫານ ພົນລະເຮຶອນ 14 ຄົນ ຊຶ່ງແມ່ນແມ່ຍິງ ແລະເດັກນ້ອຍທັງໝົດ.
ບັນດາເຈົ້າໜ້າທີ່ໃນພາກໃຕ້ອັຟການີສຖານກ່າວວ່າ ການ ໂຈມຕີທາງອາກາດຂອງກຸ່ມເນໂຕ້ໄດ້ສັງຫານພວກພົນລະ ເຮືອນ 14 ຄົນ ທັງໝົດເປັນແມ່ຍິງແລະເດັກນ້ອຍ ທາງການກ່າວວ່າ ປະຊາຊົນອີກ 6 ຄົນໄດ້ຮັບບາດເຈັບໃນ ການໂຈມຕີໃນວັນອາທິດມື້ນີ້ ທີ່ເມືອງ Nawzad ແຂວງ Helmand ນັ້ນ ຫ້ອງການເຈົ້າແຂວງໆ Helmand ກ່າວວ່າ ເຮືອນຂອງ ພົນລະເຮືອນ 2 ຫລັງໄດ້ຖືກໂຈມຕີ ຊຶ່ງໄດ້ສັງຫານແມ່ຍິງ 2 ຄົນ ເດັກຍິງ 5 ຄົນແລະເດັກນ້ອຍຜູ້ຊາຍ 7 ຄົນ ໂຄສົກປະຈໍາກຸ່ມເນໂຕ້ ກ່າວວ່າ ທ່ານຮູ້ຈັກກ່ຽວກັບ ຄວາມເສຍຫາຍແລະການບາດເຈັບລົ້ມຕາຍຂອງພວກ ພົນລະເຮືອນນີ້ ແລະກ່າວຕໍ່ໄປວ່າ ໄດ້ມີການສົ່ງຄະນະ ທີມປະເມິນຄວາມເສຍຫາຍຮ່ວມໄປຍັງບ່ອນເກີດເຫດແລ້ວ ແລະກຸ່ມພັນທະມິດຈະໃຫ້ຂໍ້ມູນເພີ່ມອີກໃນຂັ້ນຕໍ່ໄປ ການສັງຫານພວກພົນລະເຮືອນຢ່າງຜິດພາດໂດຍພວກທະຫານຕ່າງຊາດ ແມ່ນເປັນ ແຫລ່ງສໍາຄັນແຫ່ງຄວາມຂັດແຍ້ງກັນລະຫວ່າງປະທານາທິບໍດີ Hamid Karzai ແຫ່ງ ອັຟການີສຖານແລະພວກເຈົ້າໜ້າທີ່ຝ່າຍຕາເວັນຕົກ ນອກນັ້ນຍັງສ້າງຄວາມຫຍຸ້ງຍາກ ຕື່ມຂຶ້ນໃຫ້ແກ່ຄວາມພະຍາຍາມເພື່ອໃຫ້ໄດ້ຮັບຄວາມສະໜັບສະໜຸນຈາກປະຊາຊົນທໍາ ມະດາສາມັນຂອງອັຟການີສຖານເຊ່ນກັນ ໃນອີກຂ່າວນຶ່ງນັ້ນ ຜູ້ບັນຊາການຕໍາຫລວດໃນພາກເໜືອຂອງອັຟການີສຖານໄດ້ເສຍຊີວິດ ໃນການວາງໂຈມຕີສະລະຊີບໃນວັນເສົາວານນີ້ ທາງການກ່າວວ່າ ນາຍພົນ Dawood Dawood ຊຶ່ງເຄີຍເປັນຮອງລັດຖະມົນຕີກະຊວງພາຍໃນ ແມ່ນນຶ່ງໃນບັນດາເຈົ້າໜ້າທີ່ປະຈໍາແຂວງ 6 ຄົນແລະທະຫານຂອງກຸ່ມເນໂຕ້ອີກຫລາຍຄົນ ທີ່ເສຍຊີວິດເວລາຜູ້ວາງລະເບີດສະລະຊີບທີ່ໃສ່ເຄື່ອງແບບຕໍາຫລວດ ຈູດລະເບີດຂ້າຕົວຕາຍໃນບໍລິເວນເດີ່ນໂຮງການເຈົ້າແຂວງນັ້ນ ແລະປະຊາຊົນຕື່ມອີກ 9 ຄົນ ໄດ້ຮັບບາດເຈັບໃນການລະເບີດດັ່ງກ່າວ ກຸ່ມຕາລີບັນໄດ້ອ້າງເອົາຄວາມຮັບຜິດຊອບສໍາລັບການວາງລະເບີດຄັ້ງນີ້ ຊຶ່ງເກີດຂຶ້ນໃນຂະນະທີ່ພວກເຈົ້າໜ້າທີ່ແລະທະຫານກຸມເນໂຕ້ພວມພົບປະກັນຢູ່ໃນເມືອງ Taloqan ແຂວງ Takhar ນັ້ນ